b'\n_START_ARTICLE_\nBritish Motor Holdings\n_START_SECTION_\nHistoria\n_START_PARAGRAPH_\nBritanniassa p\xc3\xa4\xc3\xa4ministeri Harold Wilsonin Ty\xc3\xb6v\xc3\xa4enpuolueen hallituskausi 1964\xe2\x80\x931970 oli teollisen tuotannon laskun aikaa, mit\xc3\xa4 pyrittiin korjaamaan yritysfuusioilla, etenkin ajoneuvoteollisuudessa. Chrysler oli ostanut osan Rootes Groupista, Leyland Motors Company (LMC) oli hankkinut omistukseensa Standard-Triumph Companyn ja Roverin, ja siit\xc3\xa4 oli tullut autoteollisuuden t\xc3\xa4rke\xc3\xa4 vaikuttaja. British Motor Corporationin (BMC) kotimaan myynniss\xc3\xa4 oli tapahtunut huomattava puodotus. Vuonna 1965 BMC hankki omistukseensa yhteisty\xc3\xb6kumppaninsa, autojen koripeltej\xc3\xa4 valmistavan Pressed Steel Companyn, ja vuoden 1966 syksyll\xc3\xa4 Jaguarin. Jotta yhti\xc3\xb6n liiketoiminnan muuttunut luonne k\xc3\xa4visi paremmin ilmi, sen nimi muutettiin muotoon British Motor Holdings 14. joulukuuta 1966._NEWLINE_Jaguar myytiin, koska sen perustaja ja p\xc3\xa4\xc3\xa4johtaja William Lyons oli el\xc3\xa4k\xc3\xb6itym\xc3\xa4ss\xc3\xa4, eik\xc3\xa4 h\xc3\xa4nell\xc3\xa4 ollut jatkajaa. H\xc3\xa4nen ainoa poikansa John Lyons oli saanut surmansa auto-onnettomuudessa vuonna 1955, ja muut johtokunnan j\xc3\xa4senet olivat samaa ik\xc3\xa4luokkaa h\xc3\xa4nen kanssaan. Toinen myyntiin vaikuttanut seikka oli, ett\xc3\xa4 my\xc3\xb6s Jaguarille koripeltej\xc3\xa4 tuottanut Pressed Steel Company, oli nyt BMC:n omistuksessa._NEWLINE_BMC:lle Jaguar Cars oli mielenkiintoinen hankinta, koska sen kaupallinen menestys etenkin Yhdysvaltain markkinoilla oli hyv\xc3\xa4 ja yhti\xc3\xb6 voitollinen. Samaan aikaan BMC k\xc3\xa4rsi huonon myynnin aiheuttamasta kassavajeesta, joka vaikeutti uusien laiteinvestointien tekemist\xc3\xa4 ja uusien automallien suunnittelua.\n_START_SECTION_\nFuusio Leyland Motor Corporationin kanssa\n_START_PARAGRAPH_\nJo tammikuussa 1968 BMH:n elinkaari tuli p\xc3\xa4\xc3\xa4t\xc3\xb6kseen. Vaikka yhti\xc3\xb6 edelleen kamppaili pit\xc3\xa4\xc3\xa4kseen tuloksensa voitollisena, se yhdistyi vakavaraisen Leyland Motor Corporationin kanssa. Tuloksena yhti\xc3\xb6st\xc3\xa4 tuli British Leyland Motor Corporation (BLMC).'